
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	23 septembrie 2008

	Nr.
	27/248 


R A P O R T

asupra propunerii legislative privind înlocuirea tichetelor de masă cu contravaloarea lor, prin virament pe carduri de masă

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 420 din 17 iunie 2008 cu dezbaterea pe fond în procedură obişnuită a propunerii legislative privind înlocuirea tichetelor de masă cu contravaloarea lor, prin virament pe carduri de masă.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.236/04.03.2008)

· avizul nefavorabil al Comisiei juridice, de disciplină şi imunităţi (nr.31/647/10.09.2008)

· punctul de vedere negativ al Guvernului (nr.596/07.03.2008).

Propunerea legislativă are ca obiect de reglementare înlocuirea tichetelor de masă, a căror acordare este prevăzută de Legea nr.142/1998, cu modificările şi completările ulterioare, prin cardurile de masă.

Comisia propune Plenului Camerei Deputaţilor respingerea iniţiativei legislative din următoarele considerente:

· prin Legea nr.142/1998 privind acordarea tichetelor de masă s-a creat cadrul legal al unui sistem de protecţie socială pentru salariaţi, care permite acordarea de către angajatori salariaţilor proprii a unei alocaţii individuale de hrană gratuite, sub forma tichetelor de masă, suportată integral de către angajator;

· înlocuirea tichetelor de masă cu un card special emis de o unitate bancară nu este posibilă în prezent, întrucât majoritatea magazinelor sau unităţilor de alimentaţie publică unde salariaţii pot utiliza astfel de carduri, nu sunt dotate cu cititoare de carduri.
· propunerea elimină stimularea organizării de cantine-restaurant sau bufete de către angajatori, în calitate de unităţi emitente, pentru salariaţii proprii, posibilitate prevăzută de Legea nr.142/1998 şi utilizată în prezent.

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată.

La dezbaterile care au avut loc în şedinţa comisiei din 17 septembrie 2008 au participat, în conformitate cu prevederile art.55 din Regulamentul Camerei Deputaţilor:

· d-na Denisa Pătraşcu - Secretar de Stat, Ministerul Muncii, Familiei şi Egalităţii de Şanse
· d-l Dumitru Călinoiu – director, Ministerul Muncii, Familiei şi Egalităţii de Şanse.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 20 mai 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

Gheorghe Barbu

Consilier Elena MESAROŞ

Întocmit,

